Abraham Berge

**Abraham Theodor Berge** (1851–1936) var en norsk politiker, embetsmann, lærer og gårdbruker. Han var en sentral Venstre-politiker frem til partisplittelsen i 1908 og ble den første formannen i Frisinnede Venstre i 1909. Berge var stortingsrepresentant 1892–1894, 1898–1912 og 1925–1927, statsråd flere ganger og Norges 15. statsminister i perioden 1923–1924. Abraham Berges regjering huskes særlig for riksrettssaken som ble ført mot den 1926–1927.

## Bakgrunn og yrkeskarrière
Berge var bosatt på Lista, hvor han jobbet som lærer på Nordbygda skole. Han var opptatt av halvøyas historie, og gav ut to bøker om dette.

Ved siden av yrket som lærer drev Berge eget gårdsbruk. Dette fortsatte han med også etter at den politiske karrieren var over. Abraham Berge fungerte også som lensmann i Vanse i perioden 1904-1908. 

## Politisk arbeid

Berge var i mange år Venstre-representant fra Lister og Mandals amt (nå Vest-Agder). Han møtte på Stortinget fra amtet 1892–1894 og 1898–1912 (fra 1909 for Frisinnede Venstre). Han var generalsekretær i Venstre 1899–1901, president i Odelstinget 1905, finansminister i Christian Michelsens regjering 1906–1907, kirkeminister i Jørgen Løvlands regjering 1907–1908, finansminister i Wollert Konows regjering 1910–1912 og i Otto B. Halvorsens andre regjering 1923.

Abraham Berge ble utnevnt til Fylkesmann i Vestfold fra 1908, et embete han hadde helt frem til 1924, kun avbrutt av regjeringsposisjoner. 

Da statsminister Otto B. Halvorsen døde etter bare to måneder i statsministerstolen i sin andre regjering i 1923, ble Berge statsminister samtidig som han fortsatte som sjef for finansdepartementet (Abraham Berges regjering 30. mai 1923–25. juli 1924).

Berge gikk inn for å fjerne brennevinsforbudet i Norge, noe som gav den nye regjeringen problemer. Stortingsflertallet krevde ny folkeavstemning, og regjeringen gikk av 25. juli 1924. Johan Ludwig Mowinckel fra Venstre dannet ny regjering.

### Riksrett
Abraham Berge og seks av hans statsråder ble i 1926 stilt for riksrett. Regjeringen Berge hadde tildelt bevilgninger uten å informere Stortinget. Saken var fra 1923 og bevilgningene var gjort for å støtte Den norske Handelsbank. Berge og statsrådene ble 25. mars 1927 likevel frikjent (under dissens) ut fra at de hadde handlet i beste mening. Dette er den siste saken som er ført for norsk riksrett. 

## Utmerkelser
Berge var innehaver av 7. juni-medaljen. Han ble hedret med storkors av St. Olavs Orden da han gikk av som statsråd i 1912.

## Bibliografi
* *Listerlandets kystværn og kaperfart 1807-14* (Tønsberg 1914; gjenutgitt 2006)
* *Lista. En bygdebok* (Tønsberg 1926; gjenutgitt 2006)

## Stortingskomiteer
* 1925–1925 medlem i Finanskomiteen
* 1912–1912 medlem i Næringskomiteen
* 1908–1909 formann i Næringskomiteen
* 1906–1906 formann i Næringskomiteen
* 1904–1906 medlem i Næringskomiteen
* 1900–1903 medlem i Næringskomiteen
* 1898–1900 medlem i Næringskomiteen
* 1892–1894 medlem i Veikomiteen

## Referanser


## Litteratur
* Bull, N.R. (red.): *Norges statskalender for aaret 1907*. Kristiania: H. Aschehoug & Co., 1906. Sp. 975.
* Hogstad, Reidun B.: *Regjeringa Abraham Berge si haldning under arbeidskonfliktane 1923/24*. Hovedoppgave i historie. Bergen: Universitetet i Bergen, 1986.

## Eksterne lenker
* 
* 
* Abraham Berge hos regjeringen.no
* Abraham Berge – lokalhistoriewiki.no